Trelis/gawiki huggingface dataset:
Bosca dubh. Aonad iomlán i gcóras leictreonach nó ríomhaireachta nach gá don úsáideoir an ciorcad taobh istigh de a thuiscint go hiomlán. 
Tugtar an t-ainm céanna ar thaifeadán eitilte ar aerárthach. Bailíonn sé seo eolas ar fheidhmiú an aerárthaigh le linn na heitilte, agus is féidir úsáid a bhaint as chun na cúiseanna le tuairt eitleáin a dhéanamh amach.
Carl Bosch. Ceimiceoir agus innealtóir Gearmánach ab ea Carl Bosch (27 Lúnasa 1874 – 26 Aibreán 1940), agus bhuaigh sé Duais Nobel sa Cheimic. Bhí sé ina cheannródaí i réimse na ceimice tionsclaíche ardbhrú agus bhunaigh sé an ilchuideachta cheimiceach agus chógaisíochta "IG Farben", a bhí tráth ar an cheann is mó ar domhan.
Beathaisnéis.
Luathbhlianta.
Rugadh Carl Bosch i Köln do sholáthraí rathúil gáis agus pluiméireachta. Ba é Carl Friedrich Alexander Bosch (1843 -1904) a athair agus ba é Robert Bosch a uncail, a bhí i gceannas ar fhorbairt na spréachphlocóide agus a bhunaigh an chuideachta ilnáisiúnta Bosch. Rinne Carl, agus é ag iarraidh cinneadh a dhéanamh idir gairm sa mhiotaleolaíocht nó sa cheimic, staidéar ag an Königlich Technische Hochschule Charlottenburg (Ollscoil Theicniúil Bheirlín anois) agus Ollscoil Leipzig ó 1892 go 1898.
Gairmréim.
D’fhreastail Carl Bosch ar Ollscoil Leipzig, agus seo an áit a ndearna sé staidéar faoi Johannes Wislicenus, agus bhain sé a dhochtúireacht amach sa bhliain 1898 le haghaidh taighde sa cheimic orgánach. Tar éis dó imeacht sa bhliain 1899 ghlac sé post sa leibhéal iontrála ag BASF, an gnólacht ceimiceach agus ruaimneoireachta is mó sa Ghearmáin ag an am. Ó 1909 go dtí 1913 d’athraigh sé léiriú barrbhoird Fritz Haber ar mhodh chun nítrigine a fhostú ag baint úsáide as ceimic ardbhrú trí phróiseas Haber-Bosch chun níotráit shintéiseach a tháirgeadh, próiseas a bhfuil iliomad feidhmeanna tionsclaíochta aige chun éagsúlacht beagnach gan teorainn de chomhdhúile tionsclaíocha, earraí tomhaltóra agus táirgí tráchtála a dhéanamh. Ba é a phríomh-ionchur ná scála an phróisis a leathnú, rud a chuir ar chumas méideanna ollmhóra níotráite sintéiseacha a thairgeadh. Chun seo a bhaint amach, bhí air gléasra agus trealamh a thógáil a d'fheidhmeodh go héifeachtach faoi bhrúnna agus teochtaí arda gáis. Bhí Bosch freagrach freisin as catalaíoch níos praiticiúla a aimsiú ná an t-osmiam a bhí gann agus an úráiniam a bhí daor á úsáid ag Haber.[1]Ba é a phríomh-chion oibre ná scála an phróisis a leathnú, rud a chuir ar chumas táirgeadh tionsclaíoch méideanna ollmhóra níotráite sintéiseacha. Chun seo a dhéanamh, bhí air gléasra agus trealamh a thógáil a fheidhmeoidh go héifeachtach faoi bhrúnna arda gáis agus teochtaí arda.[lua ag teastáil] Bhí Bosch freagrach freisin as catalaíoch níos praiticiúla a aimsiú ná an oismiam gann agus an úráiniam costasach, a bhí in úsáid ag Haber.
Staitistic Bose-Einstein. I meicnic chandamach staitistiúil, tuairisc ar bhailiúchán cuid mhór bósón neamhidirghníomhaithe. Ainmnithe as an bhfisiceoir Indiach Satyendra Nath Bose (1894-1974), a chomhoibrigh le hEinstein. Slonn atá i ndáileadh Bose-Einstein do rann an fhuinnimh i measc na mbósón, agus is suntasach go dtagann sé i bhfeidhm, mar shampla, le cur síos ar na fótóin i ngníomhú léasair, agus ar fhorshreabhacht héiliam leachtaigh.
Tagairtí.
Bóthar an tSíoda. Bealach (bealaí, le fírinne) ársa trádála ó oirthear na Síne go lár na hÁise is an Eoraip. Ón 2ú céad AD chuaigh an bealach is fearr eolas air ó chathair Xi'an thar cheann iartharach an Bhalla Mhóir, ag trasnú soir gaineamhlach iarthar na Síne roimh dhul trí cathair Kashi is thar teorainn (an lae inniu) isteach sa Chirgeastáin agus tríd an Táidsíceastáin, an Úisbéiceastáin, an Afganastáin, an Tuircméanastáin, an Iaráin (ainmneacha nárbh ann dóibh ag an am, ar ndóigh) is trí chathair Hamadān i dtreo Bhagdad, as sin chuig cósta thoir na Meánmhara, nó Iostanbúl i mblianta déanacha an Bhóthair. Mar mhalairt ar shíoda fuair an tSín fíonchaora, cadás, castáin inite, alfalfa is pomagrainítí. Scaip teicneolaíochtaí na Síneach i bpórú leamhan síoda, bruithniú iarainn, déanamh páipéir is uisciú soir don Eoraip ar feadh an Bhóthair. Thug an Bóthar an Búdachas don tSín. Bhí tionchar suntasach ag trádáil an tsíoda ar gheilleagar impireacht na Róimhe, mar dhéantaí íocaíocht le miotail luachmhara. Meastar go raibh cúlchiste óir na Síne níos mó faoi 10 AD ná Eoraip na Meánaoise. Is dócha gur chuir Bóthar an tSíoda le titim na Róimhe.
Walter Bothe. Fisicí Gearmánach a saolaíodh in Oranienburg ab ea Walter Wilhelm Georg Bothe (8 Eanáir 1891 – 8 Feabhra 1957). Rinne sé taighde ar fhuinneamh núicléach in Institiúid Taighde Leighis Max Planck i Heidelberg. Shaothraigh sé ionstraimí feabhsaithe, ag cur comhthitime san áireamh, chun cáithníní fonúicléacha a bhrath is a thomhas. Bhuaigh sé Duais Nobel na Fisice le Max Born i 1954 as an saothar seo. Fuair sé bás in Heidelberg.
Sandro Botticelli. Péintéir sa luath-Athbheochan a rugadh i bhFirenze na hIodáile mar Alessandro Filipepi ab ea Sandro Botticelli (1 Márta 1445 – 17 Bealtaine 1510). I measc a shárshaothar tá "Nascita di Venere" (Breith Véineas) is "Primavera" (an tEarrach), agus cuid de na freascónna sa Séipéal Sistíneach sa Vatacáin.
Bougainvillea. Tom nó crann adhmadach dreaptha atá dúchasach do Mheiriceá Theas. Na duilleoga ubhchruthach. Na bláthanna feadánach, i dtríonna, timpeallaithe ag brachtanna cosúil le peitil, liathchorcra, corcra, maigeanta, dearg, flannbhuí, bándearg nó bán. Fástar mar mhaisiúchán é i réigiúin theo i ngach tír.
Boulle. Teicníocht maisithe troscán ina ndéantar inleagadh an-ghreanta de phrás, blaosc toirtíse, néamhann is adhmad daite. Tugadh isteach sa bhFrainc ón Iodáil é sa 16ú céad, agus thug André Charles Boulle (1642-1732) is a chlann mac chun foirfeachta é.
Matthew Boulton. Innealtóir a rugadh i mBirmingham Shasana ab ea Matthew Boulton (3 Meán Fómhair 1728 – 17 Lúnasa 1809). I gcomhar le James Watt, bhunaigh sé monarcha chun innill gaile a dhéanamh sa bhliain 1774. D'fheabhsaigh sé innealra chun monadh a dhéanamh.
Nicolas Bourbaki. Ainm cleite ar ghrúpa matamaiticeoirí Francacha den chuid is mó: Henri Cartan (1904-2008), Claude Chevalley (1909-1984), Jean Dieudonné (1906-1992), André Weil (1906-1998) is eile. Chinneadar sna 1930idí tráchtas ar ghlanmhatamaitic a scríobh a leagfadh an t-ábhar amach go cruinn loighciúil ó na bunphrionsabail. Thosaigh foilsiú "Eléments de Mathématique" (Uraiceacht na Matamaitice) i 1939 agus lean ar aghaidh go dtí na 1980idí.
Bourbon. Uisce beatha dúdhonn Meiriceánach, driogtha as 51% arbhair Indiaigh, a thagann ó chontae Bourbon i stát Kentucky. Aosaítear ar feadh 2-8 bliain é i mbairillí darach báine a gualaíodh ar an taobh istigh. Is bourbon díreach táirge drioglainne amháin (neamhchumasctha) i mbliain ar leith.
Jean-Baptiste Joseph Boussingault. Ceimicí a rugadh i bPáras ab ea Jean-Baptiste Joseph Boussingault (1802-1887). Thaispeáin sé den chéad uair go n-ionsúnn plandaí nítrigin ón ithir agus carbón ó dhé-ocsaíd charbóin san aer.
Daniel Bovet. Cógaseolaí a rugadh i Neuchâtel na hEilvéise ab ea Daniel Bovet (23 Márta 1907 – 9 Aibreán 1992). Ag obair in Institiúid Pasteur i bPáras, cheap sé an chéad druga frith-hiostaimín agus an chéad sraith ligeán saorga matánach. Bhuaigh sé Duais Nobel na Fiseolaíochta nó an Leighis i 1957 as an saothar sin.
Bovidae. Clann mamach athchogantach crúbach ina bhfuil 128 speiceas, ina measc eallach is antalóip. Itheann siad trí ghreim a fháil ar fhásra lena dteanga is é a ghearradh lena bhfiacla íochtaracha. Adharca ar an bhfireannach fásta, agus an baineannach fásta, de ghnáth. Croíleacán cnámhach sna hadharca le truaill ábhair adharcaigh.
William Bowles. Nádúraí, ceimicí is réalteolaí a rugadh gar do Chorcaigh ab ea William (Guillermo) Bowles (1720 – 23 Bealtaine 1780). Thaistil sé sa bhFrainc is sa Ghearmáin chun staidéar a dhéanamh ar stair an dúlra. Thug rialtas na Spáinne údarás dó mianaigh na tíre sin a bhreithniú, bailiúchán stair an dúlra a dhéanamh, saotharlann cheimiceach a bhunú, agus na mianaigh mearcair in Almadén a athbheochan. Thaispeáin sé nach cóimhiotal iarainn is óir é platanam, agus scríobh "An Introduction to the Natural History and Physical Geography of Spain" (Bunléargas ar Stair Dúlra is Geografaíocht Fhisiciúil na Spáinne, 1775). Mar thoradh, bhí rí na tíre sásta Comhairle Stair an Dúlra a bhunú i 1752, agus Músaem Stair an Dúlra i Maidrid i 1753 is Bowles mar phríomheolaí ann. I Maidrid a d'éag sé sa bhliain 1780.
Paul Boyer. Ceimicí a saolaíodh i bProvo, Utah is ea Paul Delos Boyer, a rugadh ar 31 Iúil 1918. Rinne sé taighde lena chomhghleacaí John Walker ar an meicníocht einsíme is bun le sintéis trífhosfáit adanóisín (ATP). De thoradh an tsaothair seo roinn siad Duais Nobel na Ceimice le Jens Skou i 1997.
Brach. Leacht bhuí a fhoirmíonn i ndiaidh athlasta áitiúil, cosúil le heaspa, nó ar dhromchla gortaithe, a tháirgeann ionfhabhtú le baictéir áirithe (baictéir phíghineacha). Cuimsíonn sé fíochan marbh, cealla bána fola is miocrorgánaigh.
Bracht. Is éard is bracht ann ná duilleog mhodhnaithe díreach faoi bhun blátha nó iombhlátha. Glas de ghnáth, ach is féidir go mbeidh sé gealdaite agus cosúil le peiteal, mar atá sa phoinséitia.
Bradaí. Is éard is bradaí ann ná úsáideoir ríomhaire a dhéanann cumarsáid le húsáideoirí eile thar an Idirlíon go mailíseach le heolas pearsanta nó gnó faoi rún a fháil gan chead, agus go minic chun víreas a scaipeadh i mbogearraí is comhaid an ghlacadóra. Tá sé seo mídhleathach in an-chuid tíortha ach coitianta, ionas gur gá d'úsáideoirí a ríomhairí a chosaint le bogearraí balla dóiteáin.
Is minic a thugtar haiceálaí nó haiceálaí slándála ar dhuine den sórt seo sna meáin chumarsáide, cé go bhfuil brí níos leithne ar an téarma sin, .i. duine a bhfuil ardscileanna ríomhaireachta acu a sháraíonn constaicí trí bhealaí cliste nó seiftiúla.
Bradán fearna. Ball de ghrúpa iasc bunúsach a fhaightear in uiscí úra is muirí sa leathsféar thuaidh. An cholainn fadaithe armtha le línte de lanna troma cnámhacha. An ceann barrchaol, sprochaillí fada faoi bhun an bhéil, an t-eireaball neamhshiméadrach leis an maothán uachtarach níos mó ná an ceann íochtarach. 1-5 m ar fhad. Tá iascaireachtaí tábhachtacha trádálacha bunaithe ar chineálacha ar leith. Itear na huibheacha mar chaibheár. Tá baol a ndíofa ann, ar bhonn trádálach ar aon nós, i réigiún Mhuir Chaisp de bharr póitseála is ró-iascaireachta.
James Bradley. Réalteolaí a rugadh i Sherborne Shasana ab ea James Bradley (Márta 1693 - 13 Iúil 1762). I 1729 d'fhoilsigh sé a ghrinnithe ar iomrall an tsolais ó réalta, a mhínigh sé i dtéarmaí luas an Domhain ina fhithis timpeall na Gréine is luas críochta an tsolais, an chéad chruthú braite ar theoiric Copernicus go raibh an Domhan ag fithisiú na Gréine. I 1748 thaispeáin sé nach raibh claonadh ais an Domhain leis an éiclipteach tairiseach.
William Henry Bragg. Fisicí a saolaíodh i Wigton Shasana ab ea William Henry Bragg (2 Iúil 1863 – 12 Márta 1942). Lena mhac William Lawrence Bragg (1890–1971), bhunaigh sé criostalghrafaíocht X-ghathach. Bhuaigh siad Duais Nobel na Fisice i 1915 as a gcomhthaighde ar anailís struchtúr na gcriostal le X-ghathanna.
Johannes Brahms. Cumadóir ceoil a rugadh i Hamburg na Gearmáine ab ea Johannes Brahms (7 Bealtaine 1833 – 3 Aibreán 1897). D'oibrigh sé i Vín ó 1853 ar aghaidh. 
Saothar.
I measc a shárshaothar tá 4 shiansa, dhá choinséartó pianó, coinséartó veidhlín, cuid mhaith ceol seomra is pianó, agus cuid mhaith amhrán. Is é an saothar córúil is cáiliúla léis "Ein deutsches Requiem" (Éagnairc Ghearmánach, 1869). 
Saol.
Foirfeoir ceart a bhí ann: Chuir sé cuid mhaith dá luathshaothar ó fháil.
Tháinig ailse ae air agus d’éag 1897 i Vín (an Ostair-Ungáir ag an am), in aois 63 dó.
Braille. Clóchóras a dhear Louis Braille i 1829 chun gur féidir le daoine dalla léamh is scríobh i dteanga scríofa. Sraith ceall atá ann, le maitrís 3 × 2 de phoncanna cabhraithe i ngach cill, ar féidir a bpatrún a bhrath leis na méara. Sa bhunchóras, seasann patrún ar leith do gach litir, uimhir, marc poncaíochta is oiread beag focla. Tá córais ríomhaire ar fáil anois le téacs scríofa a aistriú go cló Braille is a mhalairt.
Louis Braille. Oideachasóir a rugadh i gCoupvray na Fraince ab ea Louis Braille (4 Eanáir 1809 – 6 Eanáir 1852). Bhí sé dall ó 3 bliana d'aois de bharr taisme le meana. 
Sa bhliain 1829 d'fheabhsaigh sé córas scríofa le pointí ardaithe a cheap Charles Barbier le húsáid mar scríobh oíche ar pháirc an áir. Ag obair le meana ar pháipéar, laghdaigh sé líon na bponcanna ó 12 go dtí 6, d'eagraigh in ionaid ar leith iad chun litreacha na haibítre a chódú, agus chuir ar chumas daoine dalla léamh is scríobh.
Braisle chruinneogach. Saithe seanréaltaí eagraithe go sainiúil mar a bheadh i sféar dlúth. Cuimsíonn sí 10,000 suas go dtí na milliúin réalta a cruthaíodh ag an am céanna go luath i stair ár réaltra. Tá níos mó ná 100 díobh ar eolas i mBealach na Bó Finne.
Braisle nótaí. Is éard is braisle nótaí ann sa cheol, grúpa nótaí cóngaracha, ar ghléas méarchláir ach go háirithe, a fhuaimnítear le chéile ar son a n-iarmhairtí buailte nó sonda. Faightear braislí i gceol chumadóirí an 20ú céad cosúil le Cowell is Bartók, ach i sonáidí Scarlatti freisin.
Braisle oscailte. Grúpa de na céadta réaltaí réasúnta óg (de réir cineáil, níos lú ná cúpla céad milliún bliain d'aois) a cruthaíodh ag an am céanna is atá fós gar dá chéile. Tugtar "braisle réaltrach" ar a leithéid freisin. Tá timpeall 1,000 díobh i mBealach na Bó Finne. Samplaí is ea an Phléadach is an Hiádach.
Braisle réaltaí. Grúpa réaltaí a bhaineann le chéile go fisiciúil sa spás. I mbraislí oscailte nach bhfuil dlúth le chéile is iad i bplána an réaltra, ní bhíonn ach idir cúpla dosaen is cúpla céad iontu, agus iad óg go leor. Faightear braislí dlútha cruinneogacha scaipthe i bhfáinne timpeall réaltraí. Bíonn siad seo cruinn, na céadta míle réalta iontu is iad an-sean, chomh sean leis an réaltra féin.
Joseph Bramah. Ceapadóir agus glasadóir a rugadh i Stainborough Shasana ab ea Joseph Bramah (13 Aibreán 1748 – 9 Nollaig 1814). Cheap sé fáisceán hiodrálach, meaisín chun uimhreacha a chur ar bhancnótaí, agus glas sábhála a d'fhan gan piocadh ar feadh 50 bliain.
Donato Bramante. Ailtire agus péintéir a rugadh gar d'Urbino na hIodáile ab ea Donato Bramante (Donato di Pascuccio d'Antonio, c 1444 – 11 Aibreán 1514). Leag sé amach an scéim chun an Vatacáin is baisleac Pheadair a athchóiriú (1505–1506). Tionchar láidir aige ar ailtireacht na hAthbheochana san Iodáil.
Bran (iasc). Is éard is bran ann ná iasc fionnuisce le colainn ramhar a fhaightear in aibhneacha socra is locha ar thalamh íseal i dtuaisceart na hEorpa. Suas le 60 cm ar fhad.
Bran (arbhar). An cumhdach cosanta timpeall ar shíol arbhair. Mar gheall ar a thoilleadh mór snáithíní, tá sé ag éirí níos coitianta mar chomhábhar i mbianna daoine. Timpeall 12% den síol.
Branchiopoda. Rang crústach uisciúil a fhaightear den chuid is mó in uiscí intíre, ó fhionnuisce go dtí uisce an-salannda, agus ó am go chéile sa bhfarraige. Feidhmíonn na géaga ar an gcabhail, atá cosúil le duilleoga, mar ghaireas chun bia a bhailiú is mar gheolbhaigh. Timpeall 820 speiceas ar eolas, agus cuimsíonn siad ribí róibéis torbáin, ribí róibéis siógacha, ribí róibéis brealláin, is dreancaidí uisce.
Constantin Brâncuși. Dealbhóir a rugadh i bPestisani na Rómáine ab ea Constantin Brâncuşi (19 Feabhra 1876-16 Márta 1957). Ina shaothar cáiliúil "Muză adormită" (Bé ina Codladh, 1910) léirigh sé tionchar Rodin air. Réamhshampla ab ea é ar an-chuid snoíodóireachtaí sainiúla ubhchruthacha an-snasta uaidh.
Georges Braque. Péintéir a rugadh in Argenteuil na Fraince ab ea Georges Braque (13 Bealtaine 1882 – 31 Lúnasa 1963). Duine de bhunaitheoirí an Chiúbachais, a chomhoibrigh le Picasso (1908-1914). Tar éis an chéad chogadh domhanda shaothraigh sé stíl neamhgheoiméadrach leath-theibí dá chuid féin.
Brassica. Gné plandaí a chuimsíonn cuid mhaith glasraí tábhachtacha, ina measc tornapa, mustard, agus go háirithe cabáiste, cóilis, brocailí is bachlóga Bruiséile, a shíolraíonn ón gcabáiste fiáin "Brassica oleracea".
Braiteoir optúil. Braiteoir a aimsíonn solas agus a athraíonn ina chomharthaí leictreonacha é. Braiteoirí an-oiriúnacha solais is ea na súile, a bhraitheann raon leathan leibhéal solais ach thar raon teoranta tonnfhad. Nuair a thiteann solas ar an reitine sa tsúil, gintear ríoga leictreacha sa néaróg optach. Téann na ríoga don inchinn len iad a bhrath agus pé brí atá iontu a bhaint astu. I measc na mbraiteoirí saorga optúla tá na cealla fótaileictreacha, a fhéadfaidh a bheith íogair do thonnfhaid infridhearga, infheicthe nó ultraivialaite, agus na solasmhéadair fhótagrafacha.
Brathadóir bréige. Ceanglaítear leictreoidí is brathadóirí eile le duine, agus léiríonn frithghníomhuithe ainneonacha ar cheisteanna go bhfuil sé faoi strus. Ach ní ghlactar leis go huilíoch go léiríonn sé sin gur breagach na freagraí a thugann sé ar na ceisteanna sin.
Brathadóir cáithníní. Feistí chun cáithníní fo-adamhacha a bhrath is a aithint i dturgnaimh fhisic na gcáithníní. Deartar iad chun an fuinneamh iomlán, an cóimheas luchta/maise, an luas, an t-ionad, is an t-am a thomhas. Níl aon fheiste amháin in ann na tomhais éagsúla seo a dhéanamh, agus mar sin bíonn roinnt aonad scoite sna brathadóirí seo de ghnáth, gach aonad le cainníocht amháin a thomhas. Cuingrítear is comhghaolaítear iad i ríomhaire ansin.
Walter Houser Brattain. Fisicí Meiriceánach a saolaíodh in Xiamen, Amoy, sa tSín ab ea Walter Houser Brattain (20 Feabhra 1902 – 13 Deireadh Fómhair 1987). 
D'oibrigh sé i saotharlanna Bell Telephone ar airíonna dromchla leathsheoltóirí. Chuidigh sé le forbairt an trasraitheora pointe teagmhála. Bhuaigh sé Duais Nobel na Fisice sa bhliain 1955 le Bardeen is Shockley as.
Karl Ferdinand Braun. Fisiceoir a rugadh i bhFulda na Gearmáine ab ea Karl Ferdinand Braun (6 Meitheamh 1850 - 20 Aibreán 1918). Thóg sé an chéad fheadán ga-chatóideach (feadán Braun) i 1897. 
Roinn sé Duais Nobel na Fisice i 1909 le Marconi as a shaothar a bhí bunúsach don raidió.
Werner von Braun. Eolaí ceannródaíoch roicéad a rugadh i Wyrzysk na Polainne (Wirsitz na Gearmáine ag an am) ab ea Werner Magnus Maximillan Freiherr von Braun (23 Márta 1912 - 16 Meitheamh 1977). Ó 1936, ina stiúrthóir ar shaotharlann thaighde roicéad i bPeenemünde. Shaothraigh sé na roicéid V-2 a lainseáladh ar Londain i 1944. Tar éis an dara cogadh domhanda d'oibrigh sé sna Stáit Aontaithe, agus bhí freagrach as an roicéad a lainseáil an chéad satailít shaorga Mheiriceánach i 1958.
Breallach. Ainm coiteann ar raon moileasc débhlaoscach is ea breallach. Cuimsíonn sé an t-ollbhreallach, an breallach bogbhlaoscach, agus an breallach maighdeogach.
Bréidín. Fabraic gharbh throm olla le caitheamh ar an taobh amuigh. Rinneadh den chéad uair i ndeisceart na hAlban é, agus bhí cuid mhaith patrún difriúil ar an margadh. Cuir Bantiarna Dhún Mór déantúsaíocht an bhréidin ar aghaidh ar oileán na Hearadh sna 1850idí, agus d'éirigh léi a chur ina luí ar uaslathas na Breataine é a chaitheamh. Tá cuma thíriúil ar bhréidín traidisiúnta na Hearadh, ach bíonn na dearaí nua-aoiseacha ildaite agus níos éadroime.
Breiseáin ghealaithe fhluaraiseacha. Ábhair gan dath a ionsúnn uigí go héasca agus a astaíonn solas gorm nó gormghlas nuair a imbhuaileann solas ultraivialait iad. Cealaíonn sé seo buíocht nádúrtha na n-uigí, chun dathanna glana geala a chaomhnú. Comhábhair riachtanacha in an-chuid glantach.
Breiseán (bia).  
Aon cheimiceán, fiú vitimín, a shuimítear le bia le linn a phróiseála nó a ullmhaithe. Den chuid is mó, ceimiceán a shuimítear chun aidhm ar leith a bhaint amach. Cuimsíonn sé leasaithigh chun cosc a chur ar mhilleadh ag baictéir, frithocsaídeoirí a chuireann cosc ar bhréine a theacht ar shaill, ábhair dathaithe chun an dath a mhodhnú mar is mian, milseoirí, agus blastáin chun blas ar leith a bhaint amach. Is ábhair nádúrtha a bhformhór, ach tá cuid bheag díobh saorga. Bíonn dlíthe i gcuid mhaith tíortha leis na hábhair seo is a n-úsáideanna a rialú. Le blianta anuas tá daoine ag éirí imníoch faoi na hábhair shaorga seo agus ag éileamh nach mbeidh ach breiseáin nádúrtha in úsáid.
Breisia.  
Carraig gharbh dhríodrach, meascán atá comhdhéanta as carraig ghéar, táite le chéile ag maitrís mhínghráinneach. Tarlaíonn sé de ghnáth trí phróisis áitiúla cosúil le maidhmeanna talún is éascthaí geolaíocha a scoilteann na carraigeacha.
Marjorie Estiano. Aisteoir Brasaíleach is ea Marjorie Dias de Oliveira (8 Márta, 1982 a rugadh í).
Breith anabaí. Is éard atá i gceist le breith anabaí ná deireadh toirchis gan an féatas a bheith beo. In Éirinn, má chailleann bean a leanbh roimh 24 seachtaine iompair, nó sula sroicheann leanbh meáchan 500 gram, tugtar breith anabaí air seo. 
Minicíocht.
Tarlaíonn breith anabaí go minic gan aon rabhadh agus is minic nach féidir aon chúis mhíochaine a fháil faoin gcúis ar tharla sí. Is féidir le breith anabaí a bheith ina chrá agus cé gur féidir le bean teacht chuici féin go fisiciúil sách tapa ó bhreith anabaí, tógann sé i bhfad níos faide go mothaíoch.
Gach bliain bíonn breith anabaí ag na mílte ban in Éirinn. Meastar go dtarlaíonn sé do 15% de mhná in Éirinn le linn toirchis. Mar gheall ar an náire agus an stiogma a bhaineann leis na tragóidí bíonn ar mhná ualach an uaignis a iompar laistiar de bhrat rúndachta.
I measc na cúiseanna a luaitear le breith anabaí uaireanta: mínormáltacht sa bhféatas, an phlacaint nó an bhroinn, galar ag an máthair nó drugaí a bheith tógtha aici, srl.
Sna meáin.
Bhí dhá bhreith anabaí ag Síle Seoige, rud a chuir sí roimpi sa chlár faisnéise dátheangach "Síle Seoige: Deireadh Tochta" ar TG4. Ainmníodh é don Chlár Fíorasach Aonair is Fearr.
Tacaíocht.
Is féidir teastas marbh-bhreithe a fháil in Éirinn.
Téigh chuig láithreán gréasáin "Pregnancy and Infant Loss Ireland" le haghaidh:
Cumann Breitheanna Anabaí na hÉireann.
Is eagraíocht dheonach í "Cumann Breitheanna Anabaí na hÉireann" a chuireann eolas agus tacaíocht ar fáil do mhná (agus dá bpáirtithe) a d’fhulaing breith anabaí. Soláthraíonn siad tacaíocht teileafóin, faisnéis faoi sheirbhísí cuimhneacháin, agus bileoga eolais ar cheisteanna a bhaineann le breith anabaí. Bíonn cruinnithe tacaíochta ar líne rialta acu freisin do thuismitheoirí atá ag déanamh bróin trí Zoom.
Breith nádúrtha. Luí seoil rathúil gan drugaí gan uirlisí seachtracha is ea breith nádúrtha (nó natural childbirth). 
Sa traenáil chuici, déantar iarracht nádúr an phróisis a mhíniú, dearcadh síceolaíoch a chothú sa mháthair a laghdaíonn imní is eagla agus a mhéadaíonn a fulaingt ar phian. Tá an próiseas sábháilte b'fhéidir nuair nach bhfuil aon neamhord fisiciúil ar an máthair ná an toircheas. 
Is mór an chabhair aclaíochtaí roimh ré chun matáin an bhoilg a neartú is na matáin pheilbheacha a spreagadh chun bogtha, mar tagann an dá ghníomh seo i gceist le linn na breithe.
Bremsstrahlung. Radaíocht chosctha, radaíocht leictreamaighnéadach a astaíonn cáithníní luchtaithe is iad á luasmhoilliú de réir mar a thaistealaíonn siad trí dhamhna. Mar shampla, má theilgtear leictreoin isteach i luaidhe táirgtear Bremsstrahlung, ar radaíocht X-ghathach é. Is é seo an phríomh-mhodh caillte fuinnimh a bhíonn ag cáithníní ardfhuinnimh.
Gunna Bren. Meaisínghunna éadrom, gunna caighdeánach arm na Breataine sa dara cogadh domhanda. Tagann an t-ainm ó Brno i bPoblacht na Seice mar ar dearadh é, agus Enfield Shasana mar a ndearnadh na milliúin díobh.
Sydney Brenner. Micribitheolaí ón Afraic Theas ab ea Sydney Brenner (13 Eanáir 1927 – 5 Aibreán 2019). Rugadh é in Germiston san Afraic Theas. Rinne sé taighde ar chód eolais an DNA agus an gaol idir néarchóras an ainmhí is a chomhdhéanamh géiniteach. Roinn sé Duais Nobel na Fiseolaíochta nó an Leighis i 2002 le John Sulston is Robert Horvitz as a dtaighde a léirigh rialú géiniteach fhás is fhorbairt orgán agus bás cláraithe na cille. D'fhoilsigh sé dírbheathaisnéis, "My Life in Science" (Mo Bheatha san Eolaíocht, 2001).
Marcel Lajos Breuer. Ailtire is dearthóir a rugadh i bPécs na hUngáire ab ea Marcel Lajos Breuer (1902-1981). I gceannas ar an gceardlann troscáin sa Bauhaus sa Ghearmáin ó 1924 ar aghaidh. Dhear sé an chéad chathaoir nua-aoiseach cruach feadánaí. Chomhoibrigh sé le Walter Gropius sna Stáit Aontaithe ó 1937. Dhear sé foirgneamh UNESCO i bPáras. Rinne sé éacht oibre i ndearadh troscáin leis an iliomad ábhar is teicníochtaí nua.